Politiet er massivt til stede på Amager, efter en mand er blevet ramt af skud

Ved du noget om sagen, så tip os på 1224@eb.dk eller sms/mms til 1224.

En mand er blevet ramt af skud her til aften. Det bekræfter Københavns Politi over for Ekstra Bladet.

Han ligger lige nu omkring klokken 23.30 på operationsbordet på Rigshospitalet efter at være blevet ramt af et enkelt skud i brystet.

- Men han er udenfor livsfare, siger vicepolitikommissær Henrik Blandebjerg om manden, der er midt i tyverne.

Sammen med en anden kom han kørende ved Bella Center på Amager, da deres bil blev beskudt.

- De fortsætter til Sundbyvester Plads, hvor de henvender sig i en forretning, sagde vagtchef Kristian Aaskov fra Københavns Politi til Ritzau tidligere på aftenen.

Mændene henvendte sig til personalet i en Nettoforretning, hvorfra personalet klokken 21.15 slog alarm.

- Den sårede mand er bragt til Rigshospitalets Traumecenter, men jeg kender ikke nærmere til hans tilstand, siger vagtchefen.

Politiet har endnu ikke fået afhørt den anden mand, så man ved endnu ikke præcist, hvordan skuddene er faldet. Man vil nu tale med vidner og undersøge overvågning.

Ifølge Henrik Blandebjerg er de to mænd begge kendt af politiet, men har kun en perifer tilknytning til bandemiljøet.

Der er flere skudhuller i bilen, som står parkeret ude foran Netto. Foto: Kenneth Meyer